Obrazloženje

Člankom 88. Zakona o vodnim uslugama („Narodne novine“, broj 66/19) propisana je obveza pripajanja postojećih javnih isporučitelja vodnih usluga na uslužnom području društvu preuzimatelju na uslužnom području.

Člankom 2. točkom 32. Uredbe o uslužnim područjima („Narodne novine“, broj 70/23) uspostavljeno je uslužno područje 32.

Člankom 34. Uredbe o uslužnim područjima propisane su granice uslužnog područja 32 i društvo preuzimatelj:

„(*1) Uslužno područje 32 obuhvaća gradove i općine u Šiben­sko-kninskoj županiji.*

*(2) Iznimno od stavka 1. ovoga članka uslužno područje 32 ne obuhvaća općine Kijevo i Civljane.*

*(3) Uslužno područje 32 obuhvaća i Općinu Stankovci u Zadarskoj županiji.*

*(4) Uslužno područje 32 obuhvaća i Općinu Primorski Dolac u Splitsko-dalmatinskoj županiji.*

*(5) Uslužno područje 32 obuhvaća i naselja Vinovac, Mitlo, Rastovac, Blizna Donja i Blizna Gornja iz Općine Marina te naselja Sitno i Bogdanovići iz Općine Prgomet u Splitsko-dalmatinskoj županiji.*

*(6) Društvo preuzimatelj na uslužnom području 32 je Vodovod i odvodnja d.o.o., Šibenik.“*

Propisani rok za pripajanje isporučitelja vodnih usluga istekao je 15. siječnja 2024. i nije mogao biti ispunjen zbog vođenja ustavno-sudskih postupaka protiv odredbi Zakona o vodnim uslugama i Uredbe o uslužim područjima.

Nacionalnim planom oporavka i otpornosti 2021. – 2026. (NPOO) odnosno njegovim Dodatkom integracija isporučitelja vodnih usluga utvrđen je kao jedan od pokazatelja NPOO (T#61) s rokom ispunjenja 4. tromjesečje 2024. (4Q/24), čija provedba je uvjet za povlačenje sredstava iz Mehanizma za oporavak i otpornost EU (RRF), a putem NPOO-a, za razvojne projekte u sektoru vodnih usluga, ali i za druge sektore u Republici Hrvatskoj, strukturirane kroz pet komponenti i jednu inicijativu. Komponente su: gospodarstvo, javna uprava, pravosuđe i državna imovina, obrazovanje, znanost i istraživanje, tržište rada i socijalna zaštita, zdravstvo. Inicijativa je obnova zgrada.

Sankcije za neprovedbu pripajanja su:

* uskrata financiranja iz sredstava državnog proračuna (putem kojeg se usmjeravaju i sredstva NPOO) i vodnih naknada Hrvatskih voda i to samo prema javnim isporučiteljima vodnih usluga i u onim jedinicama lokalne samouprave koje sprječavaju ili ometaju pripajanje (članak 93. Zakona o vodnim uslugama)
* ukidanje važećeg rješenja o ispunjenju posebnih uvjeta za obavljanje djelatnosti javne vodoopskrbe i javne odvodnje otpadnih voda čime istom prestaje status isporučitelja vodnih usluga, prestaje pravo isporučivati vodnu uslugu i prestaje pravo naplaćivati cijenu vodne usluge i naknadu za razvoj (članak 94. Zakona o vodnim uslugama).

Kao krajnja mjera, člankom 94. stavkom 3. Zakona o vodnim uslugama, propisano je donošenje rješenja Ministarstva o prijenosu korištenja gospodarske cjeline za pružanje vodnih usluga s postojećeg javnog isporučitelja vodnih usluga na društvo preuzimatelja.

Na uslužnom području 32 društvu preuzimatelju, Vodovodu i odvodnji d.o.o. Šibenik, potrebno je pripojiti postojeće isporučitelje vodnih usluga:

* Rad d.o.o. Drniš
* Komunalno poduzeće d.o.o. Knin i
* Primošten odvodnja d.o.o. Primošten.

Prema izračunu nadležnog Ministarstva zaštite okoliša i zelene tranzicije, konsolidiranjem bilanci oba trgovačka društva i primjenom izraza iz članka 88. stavak 6. Zakona o vodnim uslugama (stanje kapitala i rezervi na dan 31.12.2018.) izračunati su novi poslovni udjeli (u postotku) u društvu preuzimatelju, kako slijedi:

|  |  |  |
| --- | --- | --- |
| Članovi društva (gradovi i općine) | Udjeli u Vodovodu i odvodnji d.o.o. Šibenik | Udjeli u društvu preuzimatelju |
| ŠIBENIK | 62,06% | 57,45% |
| Bilice | 1,13% | 1,05% |
| DRNIŠ | 2,84% | 2,63% |
| Ervenik | 0,00% | 0,00% |
| Kistanje | 0,41% | 0,38% |
| Marina | 0,28% | 0,26% |
| Murter-Kornati | 0,01% | 0,01% |
| Pirovac | 1,45% | 1,34% |
| Prgomet | 0,93% | 0,86% |
| Primorski Dolac | 1,59% | 1,47% |
| Primošten | 2,61% | 2,42% |
| Rogoznica | 7,06% | 6,54% |
| SKRADIN | 1,77% | 1,64% |
| Stankovci | 0,80% | 0,74% |
| VODICE | 12,07% | 11,17% |
| Tisno | 3,39% | 3,14% |
| Tribunj | 0,68% | 0,63% |
| Unešić | 0,92% | 0,85% |
| **Ukupno** | 100% | **92,56%** |
| Članovi društva (gradovi i općine) | Udjeli u Komunalnom poduzeću d.o.o. Knin | Udjeli u društvu preuzimatelju |
| Biskupija | 0,40% | 0,11% |
| KNIN | 99,60% | 1,69% |
| **Ukupno** | 100,00% | **1,80%** |
| Članovi društva (gradovi i općine) | Udjeli u Rad d.o.o. Drniš | Udjeli u društvu preuzimatelju |
| DRNIŠ | 72,00% | 3,82% |
| Promina | 12,00% | 0,64% |
| Ružić | 16,00% | 0,85% |
| **Ukupno** | 100,00% | **5,30%** |
| Članovi društva (gradovi i općine) | Udjeli u Primošten odvodnji d.o.o. Primošten | Udjeli u društvu preuzimatelju |
| Primošten | 100% | 0,33% |
| **Ukupno** | 100% | **0,33%** |
| Društvo preuzimatelj | ukupno | **100,00%** |

U slučaju Grada Drniša zbrajaju se njegovi postojeći udjeli u Vodovodu i odvodnji d.o.o. Šibenik od 2,63% s novim poslovnim udjelima u Vodovodu i odvodnji d.o.o. Šibenik, kao društvu preuzimatelju i ukupni poslovni udjel Grada Drniša iznosi 6,45%.

Izračun poslovnih udjela izraženih u postotku (%) u trećem stupcu primjenjuje se na zbroj upisanog temeljnog kapitala oba društva, na dan koji prethodi pripajanju. Dan koji prethodi pripajanju ovisi o praksi nadležnog registarskog suda (uobičajeno: 3 mjeseca, 6 mjeseci ili 8 mjeseci prije pripajanja).

Postotci iz stupca 3 mogu se neznatno izmijeniti nakon provedbe revizije pripajanja koju mora naručiti društvo preuzimatelj.